Legal Document

Category: 136

Text:
10. ΑΝΑΓΚ.ΝΟΜΟΣ υπ’ αριθ. 1411 της 10/15 Οκτ. 1938 Περί συμπληρώσεως και τροποποιήσεως των διατάξεων του κώδικος της φορολογίας των δημοσίων θεαμάτων. Άρθρ.1-3.(Αναφέρονται εις το προσωπικόν της καταργηθείσης Υ.Φ.Δ.Θ.Α.). Άρθρ.4.-1.(Ο διευθυντής Υ.Φ.Δ.Θ.Α. και οι αρμόδιοι οικον. έφοροι Πειραιώς και Θεσ/κης ασκούσι πειθαρχικήν δικαιοδοσίαν επί των υπ’ αυτούς υπηρετούντων εποπτών δημοσίων θεαμάτων, δυνάμενοι να επιβάλλωσιν ανεκκλήτως εις τούτους κατά τας κειμένας διατάξεις και δια τα παραπτώματα τα κατονομαζόμενα εις το άρθρ. 2 του Β.Δ/τος της 23 Απρ. 1937 περί της πειθαρχικής δικαιοδοσίας των οικον. εφόρων (τ. 24) πειθαρχικήν ποινήν προστίμου μέχρι δραχ. 5.000. Το άρθρ. 4 διετηρήθη εν ισχύϊ δια της παρ. 5 άρθρ. 3 Ν.Δ. 607/1941. Το όριον του προστίμου ηυξήθη εις δρχ. 5.000 δια του ν. 302/1943. Άρθρ.5.-1.Εις εποχάς εξαιρετικής κινήσεως δημοσίων θεαμάτων (χοροί των απόκρεω κλπ.) ή άλλας περιπτώσεις επιτακτικών υπηρεσιακών αναγκών εν Αθήναις, Πειραιεί και Θεσ/κη και εφ’ όσον η εξαιρετική αύτη κίνησις των δημοσίων θεαμάτων ή η επιτακτική υπηρεσιακή ανάγκη υπευθύνως και δεδικαιολογημένως εκτίθεται δι’ αναφοράς των προϊσταμένων των αρμοδίων υπηρεσιών φορολογίας δημοσίων θεαμάτων Αθηνών, Πειραιώς και Θεσ/κης, επιτρέπεται, προηγουμένη εγκρίσει του υπουργού των Οικονομικών, ανάθεσις καθηκόντων μόνον εποπτών φορολογίας δημοσίων θεαμάτων προσθέτως προς τα κύρια αυτών καθήκοντα, εις οικον. υπαλλήλους βαθμού ουχί ανωτέρου του υπουργικού γραμματέως β΄ τάξεως, ή και εις κλητήρας. «Ο αριθμός των ούτω προσλαμβανομένων Οικον. υπαλλήλων, εις ους ανατίθενται καθήκοντα επόπτου φορολογίας Δημοσίων Θεαμάτων προσθέτως προς τα κύρια αυτών καθήκοντα δεν δύναται να είναι ανώτερος του ημίσεος των εις εκάστην περιφέρειαν φορολογίας Δημοσίων Θεαμάτων οργανικών θέσεων τακτικών και εκτάκτων εποπτών, των τυχόν ημίσεων κλασμάτων προστιθεμένων ως ακεραίων αριθμών». Το εντός « » εδάφιον προσετέθη δια του άρθρ. 4 Ν.Δ. 607/1941. 2.Εις τους ανωτέρω παρέχεται δι’ εκάστην ημέραν εργασίας ημερησία αποζημίωσις 30 δραχ., επιπροσθέτως δε παγία αμοιβή άνευ αποδόσεως λογαριασμού δι’ έξοδα κινήσεως εκ δραχ. 15 ημερησίως. 3.Η ανωτέρω αποζημίωσις ως και η παγία αμοιβή παρέχεται και εις τους οικον. υπαλλήλους, εις ους εγκρίσει του υπουργού των Οικονομικών ανετέθησαν προσθέτως καθήκοντα επόπτου φορολογίας δημοσίων θεαμάτων από 1 Φεβρ. 1938. Άρθρ.6.-(Προστίθενται παρ. 4-12 εις το άρθρ. 4 Α.Ν. 505/1937 ανωτ. αριθ. 9). Άρθρ.7.-1.Πάσα διάταξις αντικειμένη εις τας διατάξεις του παρόντος νόμου καταργείται. 2.Η ισχύς του παρόντος νόμου άρχεται από της δημοσιεύσεως εις την Εφημερίδα της Κυβερνήσεως.